**Előterjesztés**

**Fácánkert Község Önkormányzata Képviselő-testülete 2018. november 26-i ülése 3. számú napirendi pontja**

**Tisztelt Képviselő Testület!**

A Magyarország helyi önkormányzatairól szóló 2011. évi CLXXXIX. Törvény (továbbiakban: Mötv.) 119.§ (3) bekezdése alapján a helyi önkormányzat rendelkezésére álló források szabályszerű, gazdaságos, hatékony és eredményes felhasználásának biztosítása érdekében a jegyző köteles - a jogszabályok alapján meghatározott - belső kontrollrendszert működtetni.

A jogszabály szerint a jegyző köteles gondoskodni - a belső kontrollrendszeren belül - a belső ellenőrzés működtetéséről az államháztartásért felelős miniszter által közzétett módszertani útmutatók és a nemzetközi belső ellenőrzési standardok figyelembevételével. A helyi önkormányzatra vonatkozó éves ellenőrzési tervet a képviselő-testület az előző év december 31-éig hagyja jóvá.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (továbbiakban: Bkr.) 15. § (7) bekezdése és 16.§ (2) bekezdése lehetőséget ad arra, hogy Fácánkert Község Önkormányzat belső ellenőrzésével kapcsolatos feladatok ellátására külső szolgáltatót vonjunk be. Ezzel a lehetőséggel élve 2019. évre vonatkozóan javasoljuk a belső ellenőrzésre az ALISCA COMP Kft-vel szerződést kötni, ahol a feladat elvégzésre a megfelelő szakmai tapasztalattal rendelkező személyt biztosítanak. Ajánlat szerint a szerződés kiadási vonzata 180 000 Ft +Áfa, összesen: 228 600 Ft.

A fentiek figyelembevételével elkészített 2019. évi éves tervet a melléklet szerint terjesztem a Tisztelt Képviselő-testület elé.

**Határozati javaslat:**

1. Fácánkert Község Önkormányzata Képviselő-testülete Fácánkert Község Önkormányzatának 2019. évi éves belső ellenőrzési tervét az előterjesztés melléklete szerint jóváhagyja.

Határidő: folyamatos

Felelős: Dobai Sándor jegyző

1. Fácánkert Község Képviselő-testülete felhatalmazza Orbán Zsolt polgármestert, hogy a 2019. évi belső ellenőrzési feladatok ellátására az Alisca Comp Kft-vel Fácánkert Község Önkormányzata költségvetése terhére szerződést kössön 180 000 Ft +Áfa, összesen 228 600 Ft összeggel.

 Határidő: 2019. január 31.

Felelős: Orbán Zsolt polgármester

1. sz. melléklet a …. /2018. (XI. 26.) kt. határozathoz

**Fácánkert Község Önkormányzatának 2019. évi belső ellenőrzési terve**

A „Magyarország helyi önkormányzatairól” szóló 2011. évi CLXXXIX. Törvény, az államháztartásról szóló 2011. évi CXCV. Törvény, valamint a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet határozza meg azokat a feladatokat, amelyeket a helyi önkormányzatnak és hivatalának a belső kontrollrendszer megszervezése és működtetése keretében el kell végeznie; továbbá a hivatkozott jogszabályok rendelkeznek arról is, hogy a belső kontrollok körében gondoskodni kell a belső ellenőrzés feladatainak ellátásról is. Ennek érdekében éves ellenőrzési tervet kell készíteni, melyet a képviselő-testületnek a tárgyévet megelőző év december 31-ig kell jóváhagynia.

A 2019. évi belső ellenőrzési feladatokat – tekintettel arra, hogy közszolgálati jogviszonyban foglalkoztatott belső ellenőrrel, illetve belső ellenőrzési szervezettel nem rendelkezünk – külső erőforrás igénybevételével, szolgáltatóval kötött megbízási szerződés útján kívánjuk ellátni.

Fácánkert Község Önkormányzatának 2019. évi belső ellenőrzési tervét a Fácánkert Község Önkormányzat Képviselő-testülete jogosult jóváhagyni.

**Mindezek figyelembevételével** **Fácánkert Község Önkormányzatának 2019. évi belső ellenőrzési terve a következőket tartalmazza.**

1. **A belső ellenőrzés tervezésének bemutatása**

A belső kontrollrendszer létrehozásáért, működtetéséért és fejlesztéséért a költségvetési szerv vezetője felelős az államháztartásért felelős miniszter által közzétett módszertani útmutatók figyelembe vételével és egyben köteles olyan szabályzatokat kiadni, folyamatokat kialakítani és működtetni, amelyek biztosítják a rendelkezésre álló források szabályszerű, szabályozott, gazdaságos, hatékony és eredményes felhasználását.

 Az Áht. 70. § (2) bekezdése alapján a belső ellenőrzés a belső kontrollrendszer keretén belül működő bizonyosságot adó és tanácsadó tevékenysége keretében a jogszabályoknak és belső szabályzatoknak való megfelelést, a tervezést, gazdálkodást és a közfeladatok ellátását vizsgálva megállapításokat és javaslatokat fogalmaz meg a költségvetési szerv vezetője részére.

A belső ellenőrzés az ellenőrzött szervezet céljai elérése érdekében rendszerszemléletű megközelítéssel és módszeresen értékeli, illetve fejleszti az ellenőrzött szervezet irányítási, belső kontroll és ellenőrzési eljárásainak hatékonyságát, a jogszabályoknak és belső szabályzatoknak való megfelelést, valamint a költségvetési bevételek és kiadások tervezését, felhasználását és elszámolását, továbbá az eszközökkel és forrásokkal való gazdálkodás folyamatát.

A belső ellenőrzés szakmai gyakorlatának nemzetközi normái szerint a belső ellenőrzési tevékenységnek értékelnie kell a vizsgált szervezet irányítását, működését és információs rendszerét fenyegető kockázatokat, a pénzügyi és működési adatok megbízhatósága és zártsága, a működési folyamatok hatékonysága és eredményessége, a vagyonvédelem, a jogszabályok, a szabályzatok, irányelvek, eljárások és szerződések betartása területén.

A belső ellenőrzés 2019. évi munkatervéhez kapcsolódóan kockázatelemzés készült, figyelembe véve a 370/2011. (XII. 31) Kormányrendeletben foglaltakat, továbbá a Belső Ellenőrzési Kézikönyv iránymutatásait, amely szerint megtörtént az önkormányzat tevékenységét érintő, gazdálkodási folyamatában rejlő kockázatok felmérése.

A fő folyamatokhoz rendelt kockázati tényezőket a Belső Ellenőrzési Kézikönyvben rögzített két kritérium a bekövetkezés valószínűsége és a szervezetre gyakorolt hatásának összevont értékelése alapján rangsoroltuk. Az integrált mutatók a következő sorrendet mutatják:

jogszabályi változások hatása,

kontrolltevékenységek működése,

belső szabályozás komplexitása,

bevételek realizálhatósági szintje,

pénzügyi szabálytalanságok bekövetkezésének hatásai,

szervezeti változások hatásai,

személyi változások hatásai.

Az éves terv összeállításánál számításba vett prioritások:

* belső kontrollok szabályozottsága és működése,
* a gazdálkodási folyamatok, a pénzkezelés szabályszerűsége,
* az intézményi elemi költségvetések szabályossága, megvalósíthatósága,
* az előirányzatok felhasználásának tervszerűsége,
* a gazdálkodás és a könyvvezetés szabályszerűsége,
* a kötelezettségvállalások célszerűsége, ésszerű forrás és eszközfelhasználás,
* a vagyongazdálkodás szabályozottsága, a vagyonnyilvántartások, leltározási tevékenység szabályszerűsége,
* a korábbi években zajlott belső és külső ellenőrzések tapasztalatainak, megállapításainak realizálása,
* a személyi juttatások szabályozása, költségvetési tervezése, felhasználása és elszámolása.
1. **A tervezett ellenőrzés bemutatása**

**Az ellenőrzés tárgya:**

**A vertikális gazdálkodási folyamatok, a banki, pénztári pénzkezelés szabályszerűségének vizsgálata a Bogyiszlói Közös Önkormányzati Hivatalon keresztül Fácánkert Község Önkormányzatnál**

**Az ellenőrzés célja**: annak értékelése, hogy a szervezet vertikális gazdálkodási folyamatainak, a kötelezettségvállalás, pénzügyi ellenjegyzés, teljesítésigazolás, érvényesítés, utalványozás, megjelenítése a szabályozásban, és azok végrehajtása megfelel-e a jogszabályi előírásoknak.

Átfogó képet nyerni arról, hogy a pénzkezelés során betartották-e jogszabályban foglaltakat, a belső szabályozás és az alkalmazott gyakorlat biztosítja-e a megfelelő, biztonságos pénzkezelést.

Az ellenőrzés célkitűzése az esetleges szabálytalanságok előfordulásának megelőzésére, korrigálására hozható intézkedésekre való figyelemfelhívás, a jogszabályi, belső szabályozásbeli előírásoktól való eltérésekből adódó veszélyhelyzetek felmérése.

**Ellenőrizendő** **időszak:** 2018. év

**Szükséges ellenőrzési** **kapacitás:** 10 ellenőri nap

**Ellenőrzés** **típusa:** pénzügyi és szabályszerűségi ellenőrzés

**Ellenőrzés** **ütemezése:** 2019. III. negyedév

Megj: Az ellenőrzés ütemezése a jegyző és a belső ellenőr megállapodása alapján módosulhat.

**Ellenőrizendő szervezeti egység:** Fácánkert Község Önkormányzata

**Soron kívüli, nem tervezett ellenőrzésekre** rendelkezésre tartott kapacitás:

 5 ellenőri nap.

**Tanácsadásra rendelkezésre álló kapacitás: igény szerint.**

**A képzésre, továbbképzésre tervezett kapacitás:**

a külső szolgáltató egyénileg határozza meg, az Államháztartásról szóló 2011. évi CXCV. törvény 109. § (1) bekezdés 17) pontja, a Bkr. 24. § (7) bekezdése, illetve a költségvetési szervnél belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú továbbképzéséről szóló 28/2011. (VIII. 3.) NGM rendelet előírásai alapján.

**III. Kockázatelemzés**

**KOCKÁZAT ELEMZÉSI ÖSSZESÍTŐ TÁBLÁZAT**

**2019. évi tervhez**

**Működési környezet kockázata**

|  |  |  |  |  |
| --- | --- | --- | --- | --- |
| **Sor-szám** | **A kockázati tényezők megnevezése** | **Valószínűség prioritása** | **Hatás prioritása** | **Összesített kockázati****besorolása** |
| 1. | Jogszabályi változások hatása | magas | magas | magas |
| 2. | Bevételek realizálhatósági szintje | közepes | magas | közepes |
| 3. | Pénzügyi szabálytalanságok bekövetkezésének hatásai | közepes | magas | közepes |
| 4. | Szervezeti változások hatásai | alacsony | közepes | alacsony |
| 5. | Belső szabályozás komplexitása | közepes | magas | közepes |
| 6. | Kontrolltevékenységek működése  | közepes | magas | magas |
| 7. | Személyi változások hatásai | alacsony | közepes | közepes |
| 8. | Alkalmazott munkaerő képzettsége | alacsony | magas | közepes |
| 9. | Tévedések bekövetkezése | közepes | alacsony | alacsony |
| 10. | Csalás, korrupció | alacsony | magas | alacsony |

**Folyamatban rejlő kockázat**

**A vertikális gazdálkodási folyamatok, a pénzkezelés ellenőrzése**

|  |  |  |  |  |
| --- | --- | --- | --- | --- |
| 1 | A pénzkezeléshez kapcsolódó gazdálkodási folyamatok szabályozásának nem megfelelősége | magas | közepes | magas |
| 2. | A pénzkezelés terén a szabályszerű pénzügyi, számviteli dokumentáltság hiányossága | magas | közepes | magas |
| 3. | A számviteli elszámolások vezetésének hiányosságai  | közepes |  közepes | közepes |
| 4. | A bevételek megállapítása, beszedése, hátralékok kezelésének hiányosságai  | közepes |  közepes | közepes |
| 5 | A banki átutalások egyezősége, egyeztetése, az átutalások kezelése, pénzforgalmi rendje és védelmének szabályozottsága | közepes |  magas | magas |
| 6 | Pénztári kifizetések szabályszerűsége, nyilvántartásának vezetése | közepes |  közepes  | közepes |
| 7. | Korábbi belső ellenőrzés | közepes | közepes | közepes |